स्नि साननि उनाव बिबाजैनि बेरामा हामबाय। जोबथा आनजादआवबो कर’नानि रिपर्टखौ निगेटिभ मोननाय बिबाजैखौ न’आव नागार हरबाय। थांनाय समाव बिबाजैआ सबथा खनसेनि उनाव दाउज्ला खासिखौ जाहैनो बिबोनां जगेस्वरखौ खनले खनले बुंलांबाय। जगेस्वरआबो थांनायनि खोथा होबाय। बिबाजैआ हस्पिटालनिफ्राय ग’लांनायनि सानसे साननैनि उनावनो फैनायखौ नुनानै जगेस्वरआ इसे गिस्रोमबो मोनदोंमोन। उनाव मिथिबाय कर’ना पेसेन्तनि ‘लकेल गारजेन’आबो नखर सुद्रायनो जिब्रै सान ‘हम कवारेन्टाइन’आव थानांगौ। बिसोर न’सिं, नब्थिनि सोरगिदिं सेनिटाइजार सारलाबाय आरो नखरनि गेट मोखांआव पेसेन्टनि मुंजों लोगोसे ‘हम-कवारेन्टाइन’नि मिथिसार बिलाइ आलाइनानै गालांबाय। दुखुनि सायाव दुखु! न’लुनो गोनां से लाख बाजि रोजा रांआथ’ माब्लाबानो मोफ्लाम लांबाय…आरोबाव दा गारि फाहामनायनि खरसाया दंबायोसो,थेवब्लाबो कर’नानि बिनानाव ‘जामेला’या दाबो खारबावाखै…जगेस्वरखौनो नाख्रेबगासिनो दं। बियो दुखुजों बिबाजैनो फ’न हरबाय… ‘बाजै…नोंनि दाउज्ला खासिनि जिउआ लावबावबाय! जों खोथाहरनाय दिनखालिबो न’आव थांनो हानाय नंला… कर’नानि बिनानाव ‘जामेला’या आंखौ नागाराखै दाबो। दायो जों नखरैनो ‘हम कवारेन्टाइनआवसो दं।‘ बिबाजैआ बुजियैनि जगेस्वरखौ सोंहरफिनबाय कर’नाया साबफाबाय नामा होननानै। जगेस्वरआ बुंबाय… ‘नङा बाजै…जेबो कर’ना जायाखै, हस्पितालाव आं नोंनि ‘गारजेन’मोन। दा बे ‘गारजेन’नि थंआनो जामेला जाबाय। कर’नानि बिनानाव ‘जामेला’या बेखायनो आंखौ नागाराखै…।‘ बिबाजैआ दुखुजोंनो सानसे दाउज्ला खासिखौ बुथारनानै, एवफ्रामनानै बायदि मैगं-मैलाजों लोगोसे जौ बिदैखौबो जगेस्वरनि गेट मोखाङाव गारबोनानै न’आव फैफिननायसै। कर’नानि बिनानाव ‘जामेला’नि सायाव बिबाजैआबो बे दिनखालि दरजाय रागा जोंखांदोंमोन।